Com bé ha dit en Josep Alert, coordinador del actes del centenari d’en Joaquim Amat-Piniella, l’edició d’enguany del premi té un caire absolutament singular.

Singularitat que ve donada pel fet que la tretzena edició del certamen coincideix amb el centenari del naixement de qui fou un home important a la Manresa dels anys trenta i també posteriorment, a causa de la seva vida de lluita i testimoni, vida que s’ha convertit en referent de tota una generació que –com deia ell mateix- malgrat haver perdut no es sentia derrotada.

Amat-Piniella fou un home del séu temps: activista, polític, escriptor i periodista, amant de l’art, del cinema, de la música, allò que en diríem una personalitat polièdrica.

Com no podia ser d’altra manera, va participar -juntament amb altres manresans- de forma activa en el salvament del patrimoni artístic i religiós de la ciutat, i aconseguí -no sense grans dificultats- que en aquells fatídics mesos del 36 la destrucció no fos total i absoluta.

Va al front i, en acabat, a l’exili, on és fet presoner i llançat a la barbàrie del camp de concentració, on sobreviu gairebé cinc anys.

Ens podem imaginar ara i aquí el que és viure cinc anys en un camp de concentració?

Doncs ell ho va fer. I va tornar. Va tornar al seu país, que ja no era el mateix.

Aquí també es desenvolupava una barbàrie: la de la postguerra, la de la gana i la repressió sense escrúpols.

Viu a Barcelona i quan prova d’acostar-se a la seva ciutat les autoritats locals el fan fora, negant-li així un dels drets més preuats de tota persona: el de l’acolliment, el de la pròpia casa, el del seu entorn, els de les seves arrels.

Quanta crueltat pot resistir un home?

Amat-Piniella ens deixa el seu llegat en una doble vessant. D’una banda, la literària, amb l’excel·lent *K.L.Reich*, referent principal i indiscutible de la literatura concentracionària, al costat d’altres obres no tan frapants però d’un innegable interès per entendre millor tota una època, com és el cas, per exemple, de *El casino dels senyors*. D’altra banda, tenim el seu testimoni humà vital. Recordem: vençuts, però no derrotats.

La persona que resisteix i que s’adapta, però no com el gos mesell que es llepa les ferides i canvia d’amo quan li convé, sinó com el lluitador resilient que sobreviu el mal per poder-lo explicar i intentar així que no es torni a esdevenir.

La ciutat de Manresa, encapçalada pel seu Ajuntament, i acompanyada per un munt de excel·lents col·laboradors (persones, entitats, institucions…), una bona mostra dels quals sou avui, ara i aquí, presents, ret enguany un homenatge sentit i sincer a la figura d’en Joaquim Amat-Piniella.

Penso, sincerament. que el conjunt d’activitats que es portaran a terme estan a l’altura de la persona i del personatge.

I hem volgut també que les activitats no es quedin limitades només a l’àmbit local.

Pensem que és fonamental fer difusió arreu del país de l’obra i de la persona, i treballar aquesta idea final de recordar els errors viscuts amb voluntat de no repetir-los en el futur.

Així doncs, una part important de les activitats del centenari (les exposicions, les conferències i debats, l’obra de teatre, etc.) es desenvoluparan en un primer moment aquí a Manresa, passaran després cap a Barcelona i posteriorment a totes aquelles viles i ciutats que participen de les diferents xarxes de biblioteques, centres culturals, espais de la memòria històrica, etc., que hi ha arreu del país.

Bé, no m’allargo més.

Manresa ret homenatge a un dels seus referents històrics.

En el seu moment es va instaurar aquest premi justament per això i enguany tenim el goig de la feliç coincidència entre la 13ª edició del premi, el centenari del naixement de l'escriptor i la Festa de la Llum, amb Òmnium Cultural com a entitat administradora.

Felicitem-nos per tot plegat i endavant les atxes, que queda encara molta feina per fer!

Moltes gràcies.